Dokar raba ’ya’ya da iyayensu a iyakar Amurka da Medico ta tay
Kusan ’ya’yan ’yan ci-rani 2,000 ne aka raba da iyayensu a watannin da suka gabata, bayan da iyayensu su ka yi kokarin shiga Amurka ta kan iyaka ba tare da izini ba kamar yadda BBC ta ruwaito.
Mista Trump ya ce ba zai bari Amurka ta zama sansanin “’yan ci-rani ba.”
Babban jami’in hukumar kula da ’yan gudun hijira ta Majalisar dinkin Duniya UNHCR, ya ce ba za a amince da dokar ba.
A ciki, an ji muryoyin yara da dama ’yan yankin Tsakiyar Amurka da aka raba da iyayensu da ake tsammanin ’yan tsakanin shekara hudu zuwa goma ne, suna kuka da shessheka tare da kiran sunan iyayensu.
Babban jami’in UNHCR Filippo Grandi, ya shaida wa BBC cewa ba za a amince da dokar Trump ta korar ’yan ci-rani ba.
Ya ce, “Ba daidai ba ne a raba yara da iyayensu a kowane irin yanayi musamman a lokacin da mutane ke cikin tsanani kamar gujewa rikici ko cin zarafi, kamar yadda yake faruwa a Tsakiyar Amurka.
A ranar Litinin ne Mista Trump ya ce Amurka ba za ta zama sansanin ’yan ci-rani ba.
Shugaban dan jam’iyyar Republican ya zargi ’yan jam’iyyar Democrat da cewa sun ki zuwa teburin sasantawa kan dokar ci-rani.
…Yaya dokar take?
Jami’ai sun kuma sanar da shirin gina birnin da za a kafa tantuna da za su iya daukar daruruwan yara a dajin Tedas inda yanayin zafin wajen ke kai wa digiri 40 a ma’aunin salshiyas.
…Yadda ake Allah wadai da dokar
Jam’iyyar Democrat da wasu ’yan jam’iyyar Republican ta Mista Trump sun yi Allah-wadai da mulkinsa.
Sai dai da dama daga cikin ’yan majalisar dokoki na Republican ba su soki Trump kan dokar ba.
…Matan Shugaban kasa hudu tare ta yanzu Melania sun soki lamarin
Duk matan tsofaffin Shugabannin kasa hudu da suke raye tare da uwargidan Shugaban kasa na yanzu Melania Trump sun hada baki wajen yin Allah wadai da wannan doka ta raba yara da iyayensu a iyakar Medico da Amurka kamar yadda kafar Yahoo ta rairayo.
Uwargidan Bush cewa ta yi, “ina zama ne a jihar da ke makwabtaka da iyakar shigowa Amurka. Na amince a rika kiyaye iyakoki, amma kuma yadda aka matsa lamba bai dace ba. Akwai rashin adalci, kuma ina takaicin haka.”
Jim kadan bayan Laura Bush ta fitar da magana, sai Michelle Obama ta rubuta a shafinta na twitter cewa, “wani lokacin gaskiya ba ruwanta da jam’iyya.” Wanda ke nuni da goyon bayanta ga maganar.
Ita ma Hillary Clinton, wadda ta yi takarar Shugabancin kasa da Donald Trump cewa ta yi, “raba ’ya’ya da iyayensu a iyakar Kudancin kasar nan wata matsala babba ce ga rayuwar mutane,” inji ta kamar yadda ta fada a wani taron mata a birnin New York.
Ita ma Uwargidan Donald Trump, wadda ita ce ta fi bayar da mamaki cewa ta yi, ta na “bakin cikin.” Yadda ake raba ’ya’ya da iyayensu, kamar yadda mai magana da yawunta, Stephanie Grisham ta fada, sannan ta kara da cewa, “muna bukatar kasa da ke mulki da doka, amma kuma muna bukatar kasa da ke da tausayi.”
Babba a cikinsu ita ce Rosalynn Carter wadda ta ce, “yadda ake raba ’ya’ya da iyayensu a iyakar kasar nan abin kunya ne ga kasarmu.”
…Yaran suna bukatar kariya- Majalisar dinkin Duniya
Babban Sakataren Majaisar Dinkin Duniya Antonio Guterres ya yi kakkausar suka ga doka da Gwamnatin Amurka ta dauka.
Antonio Guterres ya ce ’yan gudun hijira na bukatar kulawa tare da ba su kariya yadda ya dace kamar yadda dokokin kasa da kasa suka tanadar, ba kamar yadda Gwamnatin Amurka take yi ba a yanzu na raba ’ya’ya da iyayensu.